Хьэтыхъу Аслъэн нэхъ лъэщ дыдэщ
Сочэ самбэмкIэ щекIуэкIа япэ дунейпсо кубокым текIуэныгъэ къыщихьащ Къэбэрдей-Балъкъэрым икIа Хьэтыхъу Аслъэн. Зэхьэзэхуэм хэтащ Урысей Федерацэмрэ КъуэкIыпIэ Гъунэгъумрэ я бэнакIуэхэр.
«Аллигатор» спорт клубым и гъэсэн Хьэтыхъу Аслъэн илъэсиплI хъуауэ самбэм зыхуегъасэ. Сочэ ар япэу щыхэтащ килограмм 74-рэ зи хьэлъагъхэм я зэпеуэм.
Дунейпсо кубокыр къызыIэрыхьа ди щIалэм а спорт лIэужьыгъуэмкIэ мастерым и мардэхэр игъэзэщIащ, апхуэдэуи «Техникэ нэхъыфI къызэригъэлъэгъуам папщIэ» саугъэтыр къыщыхуагъэфэщащ.
Иджы ди спортсменым зыхуегъэхьэзыр Анапэ хабзэншэ бэнэкIэмкIэ щекIуэкIыну дунейпсо зэхьэзэхуэм. Абыи текIуэныгъэ щызыIэригъэхьэну и мурадщ Аслъэн.
Гъэунэ Светланэ.
